ROZHODNUTIE KOMISIE
z 21. decembra 2005
o zavedení dodatočných opatrení na kontrolu nákazy nízkopatogénnou vtáčou chrípkou v Taliansku a o zrušení rozhodnutia 2004/666/ES
[oznámené pod číslom K(2005) 5566]
(Text s významom pre EHP)
(2005/926/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vo vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (3), a najmä na jej článok 16,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3 a článok 13 ods. 3,
keďže:
(1)
V súlade s rozhodnutím Komisie 2002/975/ES z 12. decembra 2002 o zavedení očkovania na doplnenie opatrení na kontrolu infekcie nízkopatogénnymi kmeňmi vtáčej chrípky v Taliansku a o zvláštnych opatreniach na kontrolu premiestňovania (5), sa v istých oblastiach severného Talianska realizoval vakcinačný program na kontrolu nákazy podtypom nízkopatogénneho kmeňa vtáčej chrípky H7N3. Na základe použitia heterologickej vakcíny podtypu H7N1, prostredníctvom ktorej sa umožňuje rozlišovať medzi infikovanou a očkovanou hydinou, sa realizovala stratégia rozlišovania medzi infikovanými a očkovanými zvieratami (DIVA).
(2)
Podľa rozhodnutia Komisie 2004/666/ES z 29. septembra 2004 o zavedení očkovania ako doplnenie opatrení na kontrolu infekcií spôsobených nízkopatogénnou vtáčou chrípkou v Taliansku a o špecifických opatreniach na kontrolu pohybu a o zrušení rozhodnutia 2002/975/ES (6) sa schválil nový vakcinačný program v menšej oblasti Talianska v porovnaní s predchádzajúcou vakcinačnou kampaňou podľa rozhodnutia 2002/975/ES. V tomto novom programe sa používa bivalentná vakcína, ktorá obsahuje obidva podtypy vtáčej chrípky H5 a H7. Tento druh vakcinácie sa realizuje prinajmenšom do 31. decembra 2005. V tomto rozhodnutí sa takisto v súlade s článkom 3 rozhodnutia 2004/666/ES ustanovuje zákaz obchodovania v rámci Spoločenstva so živou hydinou a s násadovými vajciami, ktoré pochádzajú z vakcinačnej oblasti a/alebo majú pôvod v takej oblasti, a podmienky obchodovania v rámci Spoločenstva s čerstvým mäsom pochádzajúcim z očkovanej hydiny.
(3)
Ako sa uvádza v rozhodnutí 2004/666/ES, výsledky vakcinačného programu, ktoré boli oznámené na viacerých zasadaniach Stáleho výboru pre potravinový reťazec a zdravie zvierat, boli vo všeobecnosti priaznivé.
(4)
Na základe priaznivej situácie vo vakcinačnej oblasti vymedzenej v rozhodnutí 2004/666/ES a vzhľadom na väčšie skúsenosti s realizáciou vakcinácie by sa po splnení určitých podmienok malo povoliť odosielanie jatočnej hydiny, násadových vajec a jednodňových kurčiat z Talianska.
(5)
Vzhľadom na to, že príslušné oblasti Talianska sú obzvlášť vystavené riziku zavlečenia vtáčej chrípky, ako aj vzhľadom na to, že Taliansko predložilo listom z 23. júna 2005 na schválenie upravený vakcinačný program, sa zdá byť vhodné naďalej vykonávať vakcináciu v oblastiach so zvýšeným rizikom zavlečenia ochorenia. Okrem toho by sa vo vakcinačnej oblasti a v jej okolí mala vykonávať intenzívna kontrola a dohľad.
(6)
Na jatočnú hydinu by sa mali vzťahovať osobitné postupy odoberania vzoriek a testovania.
(7)
V záujme prehľadnosti legislatívy Spoločenstva je vhodné zrušiť rozhodnutie 2004/666/ES a nahradiť ho týmto rozhodnutím.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Schválenie vakcinačného programu
1. Schvaľuje sa upravený vakcinačný program proti vtáčej chrípke, ktorý Komisii predložilo Taliansko 23. júna 2005 (ďalej len „vakcinačný program“).
Vakcinačný program sa vykonáva v oblastiach uvedených v prílohe I (ďalej len „vakcinačná oblasť“), pričom sa používa bivalentná vakcína. Vakcinačný program sa musí realizovať účinným spôsobom.
2. Vo vakcinačnej oblasti a v oblastiach uvedených v prílohe III sa vykonáva intenzívna kontrola a dohľad ustanovené vo vakcinačnom programe.
Článok 2
Obmedzenia presunov živej hydiny, násadových vajec, jednodňových kurčiat a čerstvého mäsa z hydiny
V súlade s článkami 3 až 9 tohto rozhodnutia sa uplatňujú obmedzenia presunov živej hydiny, násadových vajec, jednodňových kurčiat a čerstvého mäsa z hydiny do vakcinačnej oblasti, z vakcinačnej oblasti a v jej rámci a z poľnohospodárskych podnikov, ktoré sa nachádzajú sa v zóne uplatňovaných obmedzení vymedzenej v súlade s ustanoveniami vakcinačného programu.
Článok 3
Obmedzenia odosielania živej hydiny, násadových vajec a jednodňových kurčiat
Živá hydina, násadové vajcia a jednodňové kurčatá, ktoré pochádzajú z poľnohospodárskych podnikov nachádzajúcich sa vo vakcinačnej oblasti a v zóne uplatňovaných obmedzení, ktorá je vymedzená v súlade s ustanoveniami vakcinačného programu, a/alebo ktoré majú pôvod v takých poľnohospodárskych podnikoch, sa nesmú odosielať z Talianska.
Článok 4
Výnimky z obmedzení odosielania jatočnej hydiny
1. Odchylne od článku 3 je možné odosielať z Talianska jatočnú hydinu, ktorá pochádza z poľnohospodárskych podnikov nachádzajúcich sa vo vakcinačnej oblasti alebo má pôvod v takých poľnohospodárskych podnikoch, ak hydina:
a)
pochádza z poľnohospodárskych podnikov, ktoré sa nenachádzajú v zóne uplatňovaných obmedzení vymedzenej v súlade s ustanoveniami vakcinačného programu;
b)
má pôvod v kŕdľoch, ktoré sú pravidelne kontrolované a testované s negatívnym nálezom na vtáčiu chrípku, pričom zvláštna pozornosť sa venuje jedincom používaným ako indikátory;
c)
má pôvod v kŕdľoch, ktoré klinicky vyšetril úradný veterinárny lekár v priebehu 48 hodín pred naložením, pričom zvláštna pozornosť sa venuje jedincom používaným ako indikátory;
d)
má pôvod v kŕdľoch, ktoré sú sérologicky testované s negatívnym nálezom na základe postupu odoberania vzoriek a testovania podľa prílohy II k tomuto rozhodnutiu v národnom laboratóriu pre vtáčiu chrípku;
e)
je odosielaná priamo na bitúnok a usmrtená okamžite po príchode.
2. Na testovanie kŕdľov sa podľa písm. b) odseku 1 používajú tieto testy:
a)
v prípade očkovaných jedincov vyvinutý nepriamy imunofluorescentný test („test iIFA“);
b)
v prípade neočkovaných jedincov:
i)
hemaglutinačno-inhibičný test (HI);
ii)
test AGID;
iii)
test ELISA i alebo
iv)
v prípade potreby test iIFA.
Článok 5
Výnimky z obmedzení odosielania násadových vajec
Odchylne od článku 3 je možné odosielať z Talianska násadové vajcia, ktoré pochádzajú z poľnohospodárskych podnikov, ktoré sa nachádzajú vo vakcinačnej oblasti, alebo majú pôvod v takých poľnohospodárskych podnikoch, ak:
a)
pochádzajú z poľnohospodárskych podnikov, ktoré sa nenachádzajú v zóne uplatňovaných obmedzení vymedzenej v súlade s ustanoveniami vakcinačného programu;
b)
pochádzajú z kŕdľov, ktoré sú pravidelne kontrolované a testované prostredníctvom testov uvedených v článku 4 ods. 2 s negatívnym nálezom na vtáčiu chrípku;
c)
sú dezinfikované pred premiestnením z poľnohospodárskeho podniku;
d)
sú priamo prepravované do cieľovej liahne;
e)
v cieľovej liahni je zabezpečená spätná vysledovateľnosť násadových vajec prostredníctvom záznamov poľnohospodárskeho podniku, v ktorom majú násadové vajcia pôvod, a poľnohospodárskeho podniku, pre ktorý sú určené jednodňové kurčatá, ktoré sa z takých vajec vyliahli.
Článok 6
Výnimka z obmedzení odosielania jednodňových kurčiat
Odchylne od článku 3 je možné odosielať z Talianska jednodňové kurčatá, ktoré pochádzajú z poľnohospodárskych podnikov, ktoré sa nachádzajú vo vakcinačnej, a/alebo majú pôvod v takých poľnohospodárskych podnikoch, ak pochádzajú z násadových vajec, ktoré spĺňajú podmienky podľa článku 5.
Článok 7
Veterinárne osvedčenia pre zásielky živej hydiny, násadových vajec a jednodňových kurčiat
Veterinárne osvedčenia vystavené na zásielky živej hydiny, násadových vajec a jednodňových kurčiat z Talianska musia obsahovať tento text: „Veterinárne podmienky tejto zásielky sú v súlade s rozhodnutím 2005/926/ES.“
Článok 8
Obmedzenia odosielania a osobitné označovanie čerstvého mäsa z hydiny
1. Ako sa uvádza v článku 2, čerstvé mäso z hydiny sa označuje v súlade s odsekom 2 a nesmie sa odosielať z Talianska, ak je spracované z:
a)
hydiny pochádzajúcej z poľnohospodárskych podnikov, ktoré sa nachádzajú v zóne uplatňovaných obmedzení vymedzenej v súlade s ustanoveniami vakcinačného programu;
b)
hydiny očkovanej proti vtáčej chrípke;
c)
hydiny z kŕdľov hydiny séropozitívnej na vtáčiu chrípku, ktoré sú v súlade s vakcinačným programom určené na porážku pod úradnou kontrolou.
2. Ako sa uvádza v odseku 1, čerstvé mäso z hydiny by sa malo označovať osobitným zdravotným alebo identifikačným označením, ktoré nemožno zamieňať so zdravotným označením uvedeným v kapitole XII prílohy I k smernici Rady 71/118/EHS (7) a ktoré predovšetkým nesmie byť oválneho tvaru. Označenie obsahuje číslo schválenia zariadenia, avšak nie písmená C.E.
Článok 9
Výnimky z obmedzení odosielania čerstvého mäsa z hydiny
Odchylne od článku 8 ods. 1 písm. b) a ods. 2 je možné odosielať z Talianska čerstvé mäso z moriek a kurčiat očkovaných proti vtáčej chrípke heterologickou vakcínou podtypu (H7N1) a (H5N9), ak mäso pochádza z moriek a kurčiat, ktoré:
a)
majú pôvod v kŕdľoch, ktoré sú pravidelne kontrolované a testované s negatívnym nálezom na vtáčiu chrípku, pričom zvláštna pozornosť sa venuje jedincom používaným ako indikátory;
b)
majú pôvod v kŕdľoch, ktoré klinicky vyšetril úradný veterinárny lekár v priebehu 48 hodín pred naložením, pričom zvláštna pozornosť sa venuje jedincom používaným ako indikátory;
c)
majú pôvod v kŕdľoch, ktoré sú sérologicky testované s negatívnym nálezom na základe postupu odoberania vzoriek a testovania podľa prílohy II k tomuto rozhodnutiu v národnom laboratóriu pre vtáčiu chrípku;
d)
pochádzajú z kŕdľov, ktoré sú pravidelne kontrolované a testované prostredníctvom testov podľa článku 4 ods. 2 s negatívnym nálezom na vtáčiu chrípku;
e)
sú držané oddelene od iných kŕdľov, ktoré nespĺňajú podmienky podľa tohto článku;
f)
sú odosielané priamo na bitúnok a usmrtené okamžite po príchode.
Článok 10
Veterinárne osvedčenie pre čerstvé mäso z moriek a kurčiat
Na čerstvé mäso z moriek a kurčiat, ktoré spĺňa podmienky ustanovené v článku 9, sa vystavuje veterinárne osvedčenie v súlade so vzorom uvedeným v prílohe VI k smernici 71/118/EHS, ktoré v bode IV písm. a) obsahuje toto potvrdenie úradného veterinárneho lekára:
„Uvedené morčacie mäso/kuracie mäso (8) spĺňa podmienky podľa rozhodnutia Komisie 2005/926/ES.
Článok 11
Čistenie a dezinfekcia obalových materiálov a dopravných prostriedkov
Taliansko zabezpečí, aby sa vo vakcinačnej oblasti uvedenej v prílohe I:
a)
na zber, skladovanie a prepravu násadových vajec a jednodňových kurčiat používal iba jednorazový obalový materiál alebo obalový materiál, ktorý je možné účinne umyť a dezinfikovať;
b)
všetky dopravné prostriedky na prepravu živej hydiny, násadových vajec, jednodňových kurčiat, čerstvého hydinového mäsa a krmiva pre hydinu vyčistili a dezinfikovali bezprostredne pred každým transportom a po každom transporte dezinfekčnými prostriedkami a metódami, ktoré schválil príslušný orgán.
Článok 12
Podávanie správ
Taliansko predloží Komisii správu o účinnosti vakcinačného programu do šiestich mesiacov odo dňa nadobudnutia účinnosti tohto rozhodnutia a následne predkladá správy v šesťmesačných intervaloch.
Článok 13
Zrušenia
Rozhodnutie 2004/666/ES sa zrušuje.
Článok 14
Nadobudnutie účinnosti
Toto rozhodnutie nadobúda účinnosť desiatym dňom nasledujúcim po jeho uverejnení v Úradnom vestníku Európskej únie.
Článok 15
Adresáti
Toto rozhodnutie je určené členským štátom.
V Bruseli 21. decembra 2005